Ljubosumje in posesivnost partnerja

Ljubosumje in posesivnost gresta z roko v roki

Posesivnost je želja po lastništvu človeka ali poskus nadzora, ljubosumje pa to željo pogosto podžiga. V ozadju ljubosumja je strah: ljubosumne ljudi je strah, da bodo izgubili nekaj svojega.

Ljubosumen in posesiven človek partnerja obravnava kot svojo lastnino in vsaka misel na to, da bi ga izgubil, vodi v obrambno in pogosto tudi agresivno vedenje. Posesivni ljudje želijo biti v središču pozornosti in hočejo, da drugi izpolnjujejo njihove želje, zahteve, pričakovanja in potrebe.

Ali znaš zaupati partnerju?

Strah pred tem, kar bi se lahko zgodilo, se v njihovih mislih prevaja v prepričanje, da se bo to v resnici zgodilo. Zato se njihovo ljubosumje sprevrže v posesivno ali nadzirajoče vedenje, ki temelji na predvidevanju prihodnosti in je zasnovano na strahu in ne na stvarni oceni sedanjosti.

Znaki posesivnega odnosa

Znaki, da je partnerski odnos ogrožen, so naslednji:

Popoln nadzor nad partnerjevimi načrti

Če nenehno počnete tisto, kar od vas pričakuje partner, je čas, da se vprašate, kaj sploh počnete v takšnem odnosu. Od vas bo vedno pričakoval strinjanje z njegovimi odločitvami in vam narekoval vaše. Povedano drugače: namesto vas bo mislil in vedel, kaj je za vas dobro in kaj ne.

Ljubosumne ljudi je strah, da bodo izgubili nekaj svojega.

Preprečevanje socialnih stikov

Nadzirajoča oseba skuša zanetiti spore med vami in vašimi bližnjimi, cilj tega pa je, da vas izolira od drugih.

Ljubosumje in nenehno spremljanje vaših dejanj.

Nadzirajoči partner hoče vedeti, kje ste, kaj kupujete, s kom pijete kavo, kje ste bili na kosilu, kaj ste se pogovarjali s sodelavci in prijatelji. Sredi delovnika se nenapovedano prikaže na vašem delovnem mestu. Ne verjame vam na besedo in je pretirano zaščitniški. O vas hoče vedeti vse, vi pa zato, da bi mu ugodili, pogosto spreminjate svoje načrte.

Partner z vami manipulira

Manipulacija pomeni, da vas partner prepriča, da storite nekaj, česar sicer zagotovo ne bi. Tako stopite z območja udobja, partner pa vas laže nadzira.

Rojeni igralci

Ko nadzirajoči in posesivni partner ugotovi, da izgublja nadzor, zna zaigrati zdravstvene težave, denimo bolečine v križu ali želodcu, omedlevice itn. To je njegov način pridobivanja nadzora nad situacijo, saj tovrstne težave vzbujajo sočutje, pozornost in skrb.

Posesivni in nadzirajoči ljudje navadno nimajo veliko prijateljev.

Ljubosumni na boljše od sebe

Posesivni in nadzirajoči ljudje navadno nimajo veliko prijateljev. Ljubosumni so na priljubljene, uspešne ljudi in kritizirajo tiste, ki jih drugi cenijo. Tako si dokazujejo, da so boljši, pomembnejši, nadrejeni.

Vzbujanje krivde in obtoževanje

Stavki, ki se začnejo s “Če me ljubiš, boš storil/a to in to” ali s “Če me ljubiš, ne boš …”, so stavki nadzora, katerih cilj je, da boste storili to, kar manipulativna oseba hoče ali pričakuje.

Pretekle ljubezni sodijo … v preteklost

Obtoževanje, da ga ne ljubite, ker se obnašate na določen način, in posledična jeza so podobni izbruhom trme pri malčkih, ki starše obtožujejo, da jih ne marajo. Vse to so znaki nezrele osebnosti in niso zdravi za partnerski odnos.

Kako prepoznati posesivnega partnerja?

Nenehno vas kliče in vam zastavlja preveč vprašanj (kje ste in s kom, kaj delate …).

Brez potrebe je sumničav glede vaših dejavnosti, ki jih ne počneta skupaj.

Vaši odnosi s predstavniki nasprotnega spola – prijatelji, sodelavci … – so vedno vzrok prepira, nemara celo nasilja.

Skuša vas nadzirati in se razjezi zaradi nepomembnih malenkosti.

Zaslišuje vas in namiguje, da ste kaj počeli za njegovim hrbtom.

Pogovor o njegovem ljubosumju nikoli ne pade na plodna tla; izogiba se mu ali pa načne drugo temo.

Med delovnim časom vas kliče zaradi nepomembnih stvari oziroma brez razloga.

Preverja sporočila in klice v vašem mobilnem telefonu, vašo e-pošto itn.

Omejuje vaše stike s prijatelji.

Vprašajte se: Kdaj ste bili zadnjič zunaj brez partnerja, ne da bi večer končal s prepirom? Vam partner grozi, da vas bo zapustil, ker ga ne ljubite dovolj? Se vam včasih zdi, da vas nekdo zasleduje?

Ljubosumje v zdrav partnerski odnos ne spada

Ljudje nismo lastnina. Kakovosten partnerski odnos pomeni delitev in menjavo, spoštovanje in zaupanje drugi osebi in njeni različnosti.

Spoštovanje med partnerjema

Preveliko ljubosumje in posesivnost hitro uničita občutke ljubezni – in s tem tudi privlačnosti.